শারদ দাসের এই একক প্রদর্শনীতে দুটি সিরিজ চিত্রকর্মের প্রাধান্য রয়েছে। একটি অস্পষ্ট সীমানা ও অন্যটি ‘নগর স্বপ্ন’। ‘নগর স্বপ্ন-৩০’ শীর্ষক চিত্রকর্মে অন্ধকারাচ্ছন্ন কালো রঙের ভেতর দুটি নগ্ন ফিগর দণ্ডায়মান। ধূসর রঙের নগ্ন পুরুষ দুহাতের ভাঁজে মাথা নুইয়ে যেন ঘুমোনোর চেষ্টা করছে। যেন সে নগরজীবনের উদ্বাস্তুর প্রতীক। কিন্তু সামনেই দাঁড়ানো শব্দদূষণকারী এক প্রচারযন্ত্ররূপী মানুষ। তাদের আশপাশ দিয়ে যাচ্ছে খণ্ড খণ্ড মেঘ। ‘নগর স্বপ্ন-২৫’ শীর্ষক চিত্রকর্মটিতে তিনজন মানুষ তিনরকম অভিব্যক্তি প্রকাশ করছে। একজনের হাতে প্রচারযন্ত্র, একজন ঊর্ধ্বপানে তাকিয়ে গলা ফাটিয়ে চিৎকার করছে, অন্যজনের অভিব্যক্তিতে কিংকর্তব্যবিমূঢ়তা। তিনজনই নিরাভরণ। ভারমিলিয়ন রঙে রঞ্জিত গোটা ক্যানভাসে অবয়বগুলো ইয়েলো অকার, ব্রান্টসিয়েনা ও সাদা-কালোর মিশ্রণে আঁকা। চিত্রপটের বাঁদিকে বেশকটি হ্যাঙার ঝুলছে। একই সিরিজের ২২-সংখ্যক চিত্রকর্মটিতে প্রাণপণে বেঁচে থাকার আকুতি নিয়ে ভয়ার্ত এক মানুষ অবয়ব দেখা যাচ্ছে। তার চারপাশে অনেক শব্দযন্ত্র, চোখের ওপর তাক করা জ্বলন্ত বাল্ব এবং তাঁর দিকে ধেয়ে আসা দুটি হাত। চিত্রকর্মটির সামনের বড় প্যানেলের ঊর্ধ্বাংশে নির্মাণাধীন স্থাপনার অংশ, নিচে টাই বাঁধা চারটি অবয়বের আভাস। অসংখ্য ইলেকট্রনিক মিডিয়া যেন ধেয়ে আসছে তার দিকে। সে যেন গার্মেন্ট শ্রমিক, অথচ নিজে বস্ত্রহীন। অর্থাৎ যে-শ্রমিকের শ্রমে মালিক শ্রেণির বিত্ত-বৈভবের পাহাড় গড়ে উঠছে, তার প্রাপ্তি যৎসামান্য। এ-বৈষম্যকে শিল্পী তুলে ধরেছেন।